Aparatul de specialitate al Primarului

Direcția Economică
Direcția Patrimoniu
Serviciul Legile Proprietății

Nr. 48371/20.08.2026

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, directorul executiv al Direcției Economice și Direcția Patrimoniu - Serviciul Legile Proprietății, formulează următorul
RAPORT DE SPECIALITATE

privind aprobarea recoltării, modului de valorificare și prețului pentru cantitatea de 1540,31 mc, masă lemnoasă provenită din fondul forestier, administrat de Ocolul Silvic Negrești Oaș 
      Direcția Silvică Satu Mare – Ocolul Silvic Negrești-Oaș, în calitate de administrator al fondului forestier proprietate publică a Municipiului Satu Mare, situat pe teritoriul UAT Negrești-Oaș și al UAT Certeze, a transmis adresa nr. 1702/14.08.2026, înregistrată la instituția noastră sub nr. 47388/17.08.2026, prin care solicită aprobarea recoltării, a modalităților de valorificare și a prețurilor de pornire la licitație pentru masa lemnoasă rezultată din lucrări de igienă și produse principale.

În temeiul prevederilor art. 4 alin. (1), art. 20 alin. (5) și art. 45 alin. (1^1), (1^2), (12) și (13) din Anexa la Hotărârea Guvernului nr. 715/2017 privind aprobarea Regulamentului de valorificare a masei lemnoase din fondul forestier proprietate publică, cu modificările și completările ulterioare, Ocolul Silvic Negrești-Oaș propune următoarele modalități de valorificare:

1. Masa lemnoasă pe picior

Se propune valorificarea prin licitație electronică a masei lemnoase pe picior, având natura produsului „produse principale”, aferentă partizii 2600146400070Pr Turisor, cu un volum total brut de 746,87 mc, specia fag, la un preț minim de pornire la licitație de 300 lei/mc, fără TVA, preț stabilit în condiții de piață.

2. Masa lemnoasă fasonată la drum auto, propusă pentru valorificare prin licitație electronică

Pentru valorificarea prin licitație electronică sunt propuse următoarele cantități și sortimente:

· din partida 2600146400080Pr Boloti: buștean fag – 427,74 mc, la un preț minim de pornire la licitație de 400 lei/mc, fără TVA;

· din partida 2600146400080Pr Boloti: buștean paltin – 21,14 mc, la un preț minim de pornire la licitație de 400 lei/mc, fără TVA;

· din partida 2600146400080Pr Boloti: buștean molid – 5,15 mc, la un preț minim de pornire la licitație de 400 lei/mc, fără TVA.

În total, masa lemnoasă fasonată propusă pentru valorificare prin licitație electronică are un volum de 454,03 mc, reprezentând sortimentul „buștean gater”.

3. Masa lemnoasă fasonată la drum auto forestier, propusă pentru valorificare directă către populație

Masa lemnoasă fasonată destinată vânzării directe către populație este constituită din următoarele sortimente și cantități:

· din partida 2600146400080Pr Boloti:

· lemn CR – fag: 53,82 mc;

· lemn de foc – fag: 204,62 mc;

· lemn de foc (crăci) – fag: 37,53 mc;

· lemn de foc – molid: 2,56 mc;

· lemn de foc – paltin: 11,28 mc;

· din partida 2500146400970Pr Boloti: lemn plăci – fag, în volum de 29,60 mc, partidă a cărei recoltare a fost aprobată prin art. 1 din HCL nr. 274/30.10.2025.

În total, masa lemnoasă fasonată destinată valorificării directe către populație are un volum de 339,41 mc.

4. Pierderi tehnologice

Pierderile tehnologice aferente partidei 2600146400080Pr Boloti sunt în volum de 23,62 mc.


Actele de punere în valoare (APV), generate prin aplicația SUMAL, confirmă localizarea, precum și evaluarea cantitativă și calitativă a masei lemnoase propuse pentru recoltare. Potrivit APV-urilor, natura produselor este reprezentată de igienizarea pădurii și produse principale – codru.


Lucrările de igienă sunt lucrări silvice curente, prevăzute în amenajamentul silvic, care urmăresc îndepărtarea arborilor uscați, rupți, doborâți sau afectați de factori biotici ori abiotici, în scopul menținerii sănătății și funcționalității arboretelor, precum și al prevenirii propagării dăunătorilor și bolilor.


Produsele principale reprezintă masa lemnoasă rezultată, în principal, în urma tăierilor planificate, care urmăresc regenerarea arboretelor și valorificarea arborilor ajunși la maturitate biologică și economică. Acestea rezultă, de regulă, din tăieri de regenerare–tăieri rase, progresive, în benzi, în grupuri sau individuale, efectuate în scopul înnoirii arboretelor, precum și din tăieri de conservare, în situațiile în care sunt extrași arbori maturi, apți pentru valorificare.


În ceea ce privește lemnul de foc și lemnul CR (construcții rurale), prețurile de valorificare directă către populație, aplicabile în anul 2026, sunt cele prevăzute în Anexa nr. 7 la Hotărârea Consiliului Local nr. 300/27.11.2025 privind aprobarea prețurilor de referință și a volumului masei lemnoase destinate valorificării, producția anului 2026, provenită din fondul forestier proprietate publică a Municipiului Satu Mare.

Având în vedere cele prezentate și ținând seama de prevederile art. 129 alin. (2) lit. c) din Ordonanța de urgență a Guvernului nr. 57/2019 privind Codul administrativ, potrivit cărora consiliul local exercită atribuții privind administrarea domeniului public și privat al unității administrativ-teritoriale, proiectul de hotărâre având ca obiect aprobarea recoltării, a modalităților de valorificare și a prețurilor pentru cantitatea totală de 1.540,31 mc de masă lemnoasă provenită din fondul forestier proprietate publică a Municipiului Satu Mare, administrat de Ocolul Silvic Negrești-Oaș, se înaintează Consiliului Local al Municipiului Satu Mare, cu propunere de aprobare.

